Ахьмад хьалхавелира. Иза ца кхиийра шок тоха. 1емина болу дин тарса а терсина, т1ебеара. Генна хьуьнахула даьржира бергийн тата. 1аламат ч1ог1а хазахеттера Седина. Ша нохчийн нус йолу дукха хан яцахь а, къоман коьрта г1иллакхаш 1амийнepa цо. Цундела кхузахь болчийн могашаллех хаьттина ца 1аш, гергарачаьргара хьал- де а хаьттира. Цул т1аьхьа, Ахьмадан йишина г1о а деш, кxача кечбан х1оьттира. Ши шо кхаьчна волу Турпал шаьлтанех, таррех куьйгаш а 1уьттуш, къежара хьешашна, амма б1аьргаш дена т1ебоьг1на бара. Ахьмад г1иллакхах ца воха 1ара, шена к1ентан хьийзинчу к1ужалех куьг 1отта луъушехь, чохь йоккхах йолу йиша а, доттаг1ий а хиларна.